Маја 1943. Недић је покушао да Корпус повећа на пет пукова, али Немци то нису одобрили. СДК се током 1943. сукобио са партизанима код Пожаревца, Крушевца, Аранђеловца и у Мачви. Такође су се сукобили и са Михаиловићевим четницима. Четници су јула 1943. убили Душана Марковића, команданта 3. добровољачког батаљона и његових 20 војника, а убрзо и Милоша Војновића Лаутнера, команданта 4. добровољачког батаљона. У августу 1943. СДК се сукобљавао са "рушилачким бандама присталица Драже Михајловића" у крушевачком крају. Немци су 15. маја у Црној Гори пред почетак Операције Шварц, разоружали и заробили око 3000 четника мајора Павла Ђуришића. Ђуришић је послат у логор у пољском граду Стриј (у данашњој Украјини), али је успео да побегне и био је у Београду у новембру те године. Ђуришића је убрзо ухапсио Гестапо, али је пуштен уз Недићеве и Љотићеве гаранције, под условом да стави своје војнике под команду СДК. Ђуришић је прихватио понуду и формирао је три пука СДК (Црногорски добровољачки корпус), а постао је други по важности официр СДК, иза генерала Мушицког, мада је и даље одржавао везе са Михаиловићем.